ভয় থাকত, যদি মানুষের প্রশ্নের মুখে পড়তে হত। কিন্তু অর্থনীতির অলিগলিতে ঘুরে প্রশ্ন করার চেয়ে যে পছন্দের নেতার ওপর বিশ্বাস রাখা অনেকখানি সহজ— এমনকী নেতা অপছন্দের হলেও অর্থনীতির চেয়ে রাজনীতি নিয়ে প্রশ্ন করা মানুষের পক্ষে সহজ— এই কথাটি নরেন্দ্র মোদী বিলক্ষণ জানেন। একশো দিনের কাজের টাকা আসতে দেরি হলে তার কারণ খুঁজতে খুঁজতে প্রধানমন্ত্রীর দোরগোড়ায় পৌঁছনো কঠিন। বিশেষত সেই দেশের পক্ষে, যে বিশ্বাস করে নিয়েছিল, নোট-বাতিলের দৌলতে রুজিরুটি বন্ধ হয়ে যাওয়াটাও আসলে সিয়াচেন সীমান্তে লড়তে থাকা জওয়ানদের পাশে দাঁড়ানোর জন্য জরুরি। যে দেশ প্রশ্ন করেনি, নিতান্ত অপ্রস্তুত অবস্থায় জিএসটি চালু করে দিতে হল কেন? যে দেশ জানতে চায়নি, বিশ্ববাজারে পেট্রলের দাম যখন তলানিতে, তখনও ভারতে দাম তেমন কমল না কেন? সেই দেশ জানতে চায় না, বিশ্ববাজারে তেলের দাম যখন ঊর্ধ্বমুখী, তখন কোন জাদুমন্ত্রে অমিত শাহ তা কমিয়ে দেবেন।